ශ්‍රී ලංකාව හා ඉන්දියාව අතර නාවික මගී ප්‍රවාහන සේවාවක් පිහිටුවීම සඳහා වූ අවබෝධතා ගිවිසුමකට අස්සන් තැබීමට රජය තීරණය කරයි.වරාය හා මහාමාර්ග ඇමැතිවරයා වශයෙන් ජනාධිපති මහින්ද රාජපක්‍ෂ මහතා මේ සම්බන්ධයෙන් ඉදිරිපත් කළ යෝජනාවට ඇමැති මණ්ඩලයේ අනුමැතිය ලැබුණු බව කැබිනට් ප්‍රකාශක, ජනමාධ්‍ය හා ප්‍රවෘත්ති ඇමැති කෙහෙළිය රඹුක්වැල්ල මහතා පැවැසීය.ඒ මහතා මෙසේ පැවැසුවේ කැබිනට් තීරණ දැනුම්දීම සඳහා රජයේ ප්‍රවෘත්ති දෙපාර්තමේන්තු ශ්‍රවණාගාරයේ ඊයේ (16) පැවැති මාධ්‍ය හමුවේ දීය.මෙකී නාවික මගී ප්‍රවාහන සේවාව පවත්වා ගෙන යෑම සඳහා වූ අවබෝධතා ගිවිසුම කෙටුම්පත් කැර ඇති බවද ඇමැතිවරයා කීවේය.ඉන්දියාව හා ශ්‍රී ලංකාව අතර ව්‍යාපාරිකයන්, සංචාරකයන්, වන්දනාකරුවන් සහ අධ්‍යාපන කටයුතු සඳහා ගමන් කරන්නන් විශාල ප්‍රමාණයක් සිටින බැවින් ඔවුන්ගේ පහසුව උදෙසා මේ මගී ප්‍රවාහන සේවය ආරම්භ කිරීමට යෝජිතය.